ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-3993/97 υποβολή: Olivier Dupuis (ARE) προς το Συμβούλιο (15 Δεκεμβρίου 1997)

Θέμα: Τυνησία, η περίπτωση του κ. Khιmaοs Csila

Ο κ. Khιmaοs Csila, υπήκοος Τυνησίας, αντιπρόεδρος του Συνδέσμου Τυνησίας για τα Δικαιώματα του Ανθρώπου, συνελήφθη στις 29 Σεπτεμβρίου 1997, λόγω πολιτικής δηλώσεως στην οποία προέβη για να εξηγήσει για ποιους λόγους άρχιζε απεργία πείνας, κυρίως δε για να ζητήσει την επαγγελματική του επανένταξη και την ανάκτηση του διαβατηρίου του. Πρόκειται σαφώς για έγκλημα γνώμης. Άλλωστε, το Ευρωπαϊκό Κοινοβούλιο κατά την πρόσφατη επίσκεψή του στην Τυνησία έθεσε θέμα περιπτώσεων παραβιάσεων των δικαιωμάτων του ανθρώπου και των θεμελιωδών δικαιωμάτων, στις οποίες περιλαμβανόταν και η περίπτωση του κ. Csila.

Σε ποιες ενέργειες προέβη ή προτίθεται να προβεί το Συμβούλιο για να τεθεί τέρμα στην αυθαίρετη κράτηση του κ. Khιmaοs Csila και στις αδικαιολόγητες διώξεις που υφίσταται; Ποιες πρωτοβουλίες προτίθεται, γενικότερα, να αναλάβει το Συμβούλιο ώστε να κάνει τις αρχές της Τυνησίας να θέσουν τέρμα στις παραβιάσεις των δικαιωμάτων του Ανθρώπου και να εισέλθουν οριστικώς στην οδό του εκδημοκρατισμού και της δημιουργίας ενός κράτους δικαίου;

Απάντηση (30 Μαρτίου 1998)

Το Συμβούλιο αποδίδει μεγάλη πολιτική σημασία στην προαγωγή και το σεβασμό των ανθρώπινων δικαιωμάτων στην Τυνησία και παρακολουθεί εκ του σύνεγγυς την εξέλιξη της κατάστασης στη χώρα αυτή.

Οπως θα γνωρίζει ο αξιότιμος βουλευτής, η Τυνησία υπήρξε η πρώτη μεσογειακή χώρα που υπέγραψε νέα Ευρωμεσογειακή Συμφωνία Συνδέσεως. Η Συμφωνία αυτή καθιερώνει πολιτικό διάλογο που επιτρέπει και στα δύο μέρη να συζητήσουν ευρύ φάσμα θεμάτων, μεταξύ των οποίων και τα ανθρώπινα δικαιώματα. Επιπλέον, περιέχει «ρήτρα ανθρώπινων δικαιωμάτων» που προβλέπει ότι οι διμερείς σχέσεις, «καθώς και όλες οι διατάξεις της παρούσας συμφωνίας, βασίζονται στο σεβασμό των δημοκρατικών αρχών και των δικαιωμάτων του Ανθρώπου που καθοδηγούν τις εσωτερικές και τις διεθνείς τους πολιτικές και αποτελούν σημαντικό στοιχείο της συμφωνίας».

Το Συμβούλιο έχει θέσει και θα συνεχίσει να θέτει το ζήτημα των ανθρώπινων δικαιωμάτων και των θεμελιωδών ελευθεριών, πράγμα που έπραξε πρόσφατα και αντιπροσωπία του Ευρωπαϊκού Κοινοβουλίου, τόσο σε γενικό επίπεδο όσο και σχετικά με συγκεκριμένες περιπτώσεις όπως του Khιmaοs Csila, υπενθυμίζοντας στους Τυνήσιους συνομιλητές του τις ευθύνες και τις δεσμεύσεις τους σχετικά με τα ανθρώπινα δικαιώματα στο πλαίσιο τόσο της συμφωνίας ΕΚ-Τυνησίας, όσο και της διαδικασίας της Βαρκελώνης.
ΓΡΑΠΤΗ ΕΡΩΤΗΣΗ E-3404/97 υποβολή: Ole Krarup (I-EDN) προς την Επιτροπή (28 Οκτωβρίου 1997)

Θέμα: Οδηγίες σχετικά με το δικαίωμα διαμονής

Λαμβάνοντας υπόψη τις νέες διατάξεις της Συνθήκης του Άμστερνταμ σχετικά με την αυξανόμενη ελεύθερη κυκλοφορία των προσώπων, ερωτάται η Επιτροπή σε ποιο βαθμό οι τρεις οδηγίες περί του δικαιώματος διαμονής, οι οποίες εγκρίθηκαν το 1990, επεκτείνονται πλέον και σε άλλες κατηγορίες προσώπων;

Απάντηση του κ. Monti εξ ονόματος της Επιτροπής (29 Ιανουαρίου 1998)

Oι οδηγίες στις οποίες αναφέρεται το Αξιότιμο Μέλος είναι οι οδηγίες 90/365/ΕΟΚ σχετικά με το δικαίωμα διαμονής των μισθωτών και μη μισθωτών εργαζομένων που έχουν παύσει την επαγγελματική τους δραστηριότητα ((ΕΕ L 180 της 13.7.1990. )), 90/364/ΕΟΚ σχετικά με το δικαίωμα διαμονής (1) και 93/96/ΕΟΚ σχετικά με το δικαίωμα διαμονής των σπουδαστών ((ΕΕ L 317 της 18.12.1993. )).

Οι εν λόγω οδηγίες έχουν επεκτείνει σημαντικά το πεδίο εφαρμογής του δικαιώματος διαμονής, το οποίο αρχικά περιοριζόταν στα άτομα που ασκούσαν οικονομική δραστηριότητα. Για το σκοπό αυτό, πρέπει να σημειωθεί ότι το άρθρο 1 της οδηγίας 90/364/ΕΟΚ αναφέρεται στους «κατοίκους των κρατών μελών που δεν τυγχάνουν του δικαιώματος αυτού δυνάμει άλλων διατάξεων του κοινοτικού δικαίου».

Η εν λόγω επέκταση του δικαιώματος διαμονής επικυρώθηκε από τη Συνθήκη για την Ευρωπαϊκή Ένωση. Το άρθρο 8Α, το οποίο ενσωματώθηκε στη συνθήκη ΕΚ, πράγματι καθιστά την ελεύθερη κυκλοφορία θεμελιώδες και ατομικό δικαίωμα που χορηγείται σε κάθε πολίτη της Ένωσης, χωρίς αναφορά σε οικονομική δραστηριότητα ((Δεύτερη έκθεση της Επιτροπής για την ιθαγένεια της Ένωσης, COM(97) 230 τελικό. )). Το άρθρο 8Α ορίζει, ωστόσο, ότι το δικαίωμα αυτό ασκείται με την επιφύλαξη των περιορισμών και των όρων που προβλέπει η συνθήκη ΕΚ και του παράγωγου δικαίου.

Η συνθήκη του Άμστερνταμ, η οποία περιλαμβάνει το προαναφερθέν άρθρο, δεν τροποποιεί τη νομική κατάσταση του δικαιώματος διαμονής.

Η Επιτροπή προσθέτει ότι, επ' ευκαιρία της έκθεσης την οποία καταρτίζει σχετικά με την εφαρμογή των τριών προαναφερθεισών οδηγιών, θα αποδώσει ιδιαίτερη σημασία στις δυσχέρειες τις οποίες ενδέχεται να αντιμετωπίσουν οι πολίτες όσον αφορά την αναγνώριση του δικαιώματος διαμονής στο πλαίσιο των οδηγιών αυτών.
ΓΡΑΠΤΗ ΕΡΩΤΗΣΗ E-2921/97 υποβολή: Bertel Haarder (ELDR) προς την Επιτροπή (17 Σεπτεμβρίου 1997)

Θέμα: Αναπτυξιακή βοήθεια σε χώρες του τρίτου κόσμου

Σε σειρά χωρών της ΕΕ αποδείχθηκε σχεδόν αδύνατον να επιτευχθεί η παλιννόστηση ζητούντων άσυλο (που δεν είναι πρόσφυγες), επειδή οι κυβερνήσεις αρνούνται να υποδεχθούν τους ιδίους πολίτες. Ορισμένεςς από αυτές τις κυβερνήσεις όμως λαμβάνουν ταυτόχρονα σημαντικά ποσά ως αναπτυξιακή βοήθεια από την ΕΕ.

Είναι διατεθειμένη η Επιτροπή να εξετάσει σοβαρά τη διακοπή της αναπτυξιακής βοήθειας σε κυβερνήσεις χωρών του τρίτου κόσμου που δεν δέχονται τους ιδίους πολίτες όταν η αίτηση παροχής ασύλου των τελευταίων έχει αποριφθεί σε κράτος μέλος της ΕΕ;

Απάντηση της κας Gradin εξ ονόματος της Επιτροπής (11 Νοεμβρίου 1997)

Όσον αφορά την αναπτυξιακή βοήθεια η Επιτροπή εφαρμόζει το ψήφισμα του Συμβουλίου της 5ης Ιουνίου 1997 για την συνοχή. Συγκαλεί συνεδριάσεις εμπειρογνωμόνων από τα κράτη μέλη όπου εξετάζονται όλα τα γενικά θέματα που αφορούν τη σχέση μεταξύ της μετανάστευσης και της ανάπτυξης.

Όσον αφορά συγκεκριμένα την επανεισδοχή, η Επιτροπή γνωρίζει τα προβλήματα που δημιουργούν οι τρίτες χώρες οι οποίες αρνούνται ή καθυστερούν να δεχθούν τους πολίτες τους που βρίσκονται παράνομα στην επικράτεια των κρατών μελών. Η Επιτροπή πιστεύει ότι τα προβλήματα αυτά μπορούν να συζητηθούν στο πλαίσιο των διμερών σχέσεων μεταξύ της Κοινότητας και των ενδιαφερόμενων τρίτων χωρών. Το Συμβούλιο μπορεί να αποφασίσει, ανάλογα με την περίπτωση, να συμπεριληφθεί ειδική μνεία σχετικά με τα προβλήματα της επανεισδοχής στις κοινοτικές ή τις μικτές συμφωνίες με τις τρίτες χώρες. Επομένως βάσει εντολής που έχει λάβει από το Συμβούλιο, η Επιτροπή διαπραγματεύεται την προσθήκη της μνείας αυτής στις συμφωνίες.
ΓΡΑΠΤΗ ΕΡΩΤΗΣΗ E-4015/97 υποβολή: Thomas Megahy (PSE) προς την Επιτροπή (14 Iανουαρίου 1998)

Θέμα: Παραπλανητικές διαφημίσεις των αεροπορικών εταιριών

Η αρμόδια για τις διαφημίσεις υπηρεσία του Ηνωμένου Βασιλείου αποφάσισε πρόσφατα ότι οι αεροπορικές εταιρίες και τα γραφεία ταξιδίων θα πρέπει να διαφημίζουν το πραγματικό κόστος όλων των πτήσεων, συμπεριλαμβανομένων των φόρων των αερολιμένων και άλλων τελών, των εποχειακών επιβαρύνσεων και άλλων εξωτερικών δαπανών. Γνωρίζει η Επιτροπή τι επικρατεί σε άλλα κράτη μέλη και πρόκειται να εξετάσει το ενδεχόμενο υποβολής πρότασης που να γενικεύει την πρακτική που θα τεθεί σε εφαρμογή στη Μεγάλη Βρετανία από 1ης Ιανουαρίου 1998;

Απάντηση του κ. Kinnock εξ ονόματος της Επιτροπής (26 Φεβρουαρίου 1998)

Η Επιτροπή με χαρά της πληροφορήθηκε σχετικά με την πρωτοβουλία του Ηνωμένου Βασιλείου να βελτιώσει την ενημέρωση των επιβατών αεροπλάνων σχετικά με το πραγματικό κόστος όλων των πτήσεων. Η Επιτροπή δεν γνωρίζει να έχουν ληφθεί ανάλογες πρωτοβουλίες σε άλλα κράτη μέλη.

Η Επιτροπή δρομολόγησε την εκπόνηση διεξοδικής μελέτης για την εκτίμηση των συμβατικών όρων αερομεταφοράς από τη σκοπιά των καταναλωτών. Ο καλύτερος τρόπος παροχής στους επιβάτες αναγκαίων πληροφοριών (μεταξύ άλλων, και για τις τιμές) από τις οποίες εξαρτάται η συμβατική δέσμευσή τους, εξετάζεται σήμερα στο πλαίσιο της προαναφερόμενης μελέτης και αποτελεί αντικείμενο διαβουλεύσεων σε όλο τον κλάδο. Η Επιτροπή θα μελετήσει κατά πόσον χρειάζεται να αναληφθούν νέες πρωτοβουλίες με βάση τα αποτελέσματα της μελέτης και την έκβαση των διαβουλεύσεων.
ΓΡΑΠΤΗ ΕΡΩΤΗΣΗ P-3756/97 υποβολή: Amedeo Amadeo (NI) προς την Επιτροπή (17 Νοεμβρίου 1997)

Θέμα: Κούρδοι και πολιτικό άσυλο

Οι Κούρδοι δεν είναι ούτε ληστές ούτε παράνομοι και πρόσφυγες που φθάνουν στην Ιταλία, τουλάχιστον οι κουρδικής εθνικότητας, θέτουν το διεθνές πρόβλημα του πολιτικού ασύλου. Δεν πρέπει να παραβλέπεται ότι οι άνθρωποι αυτοί που μάχονται και διώκονται σε έναν κρυφό πόλεμο ο οποίος δυστυχώς δεν συγκινεί τον πολιτισμένο κόσμο, καταπιέζονται, κατά ωμό συχνά τρόπο και ζουν χωρίς ειρήνη στα εδάφη τόσο του Ιράκ, όσο και σε εκείνα του Ιράν, της Συρίας ή της Τουρκίας.

Εάν δεν αναγνωρισθεί στους Κούρδους το καθεστώς του πρόσφυγα δεν ξέρω σε ποιόν θα μπορούσε να αναγνωρισθεί.

Διαπιστώνουμε ότι κανείς διεθνής οργανισμός δεν αποφασίζει να κάνει το πρώτο βήμα, ούτε καν σε καθαρά ανθρωπιστικό επίπεδο και θεωρούμε ότι η Ευρώπη πρέπει να πρωτοστατήσει για την εξάλειψη της ντροπής αυτής.

Ως Ευρώπη πρέπει να αρχίσει να σκέπτεται τί σημαίνει, σε ένα πλαίσιο πολιτισμού, πολιτικό άσυλο, αναγκαία υποδοχή και διοχέτευση στην εργασία στις χώρες της Ευρωπαϊκής Ένωσης.

Δεδομένου του ότι μετά τις συμφωνίες του Σένγκεν η Απουλία δεν μπορεί πλέον να θεωρείται ιταλικό, αλλά ευρωπαϊκό σύνορο, ζητείται από την Επιτροπή και το Συμβούλιο να αντιμετωπισθεί επειγόντως το φοβερό πρόβλημα των Κούρδων σε ευρωπαϊκό επίπεδο, εμπλέκοντας άμεσα το Συμβούλιο Ασφαλείας του ΟΗΕ.

Υπογραμμίζει ότι αγνοώντας το «κουρδικό πρόβλημα», υπάρχει κίνδυνος έκρηξής του τόσο διά της φυγής προς τις άλλες ευρωπαϊκές χώρες, όσο και με μία ανεξέλεγκτη πλέον και καταστροφικών διαστάσεων ένοπλη σύγκρουση.

Απάντηση του κ. Van den Broek εξ ονόματος της Επιτροπής (10 Δεκεμβρίου 1997)

Το θέμα της χορήγησης του καθεστώτος του πρόσφυγα σ'αυτούς που αναζητούν πολιτικό άσυλο στα κράτη μέλη εμπίπτει στην αρμοδιότητα των κρατών μελών. Ωστόσο, μια κοινή θέση σχετικά με την εναρμονισμένη εφαρμογή του όρου «πρόσφυγας» στο άρθρο 1 της Σύμβασης της Γενεύης του 1951 ((Κοινή θέση της 4ης Μαρτίου 1996 που όρισε το Συμβούλιο με βάση το άρθρο Κ.3 της συνθήκης για την Ευρωπαϊκή Ένωση για την εναρμονισμένη εφαρμογή του όρου «πρόσφυγας» στο άρθρο 1 της σύμβασης της Γενεύης της 28ης Ιουλίου 1951 σχετικά με το καθεστώς των προσφύγων (ΕΕ L 63 της 13.3.1996). )), στην οποία καλούμε το αξιότιμο μέλος του Κοινοβουλίου να ανατρέξει, εγκρίθηκε στο πλαίσιο της συνεργασίας στον τομέα της δικαιοσύνης και των εσωτερικών υποθέσεων στο πλαίσιο του Τίτλου VI της Συνθήκης για την Ευρωπαϊκή Ένωση.

Το θέμα ακριβώς των ατόμων που έρχονται από το Ιράκ εθίγη στο Συμβούλιο Γενικών υποθέσεων στις 6 Οκτωβρίου 1997, καθώς και στην σύνοδο των υπουργών Δικαιοσύνης και Εσωτερικών στο Mondorf στις 9-10 Οκτωβρίου 1997. Έχει επί του παρόντος υποβληθεί υπό εξέταση στις αρμόδιες ομάδες του Συμβουλίου.
ΓΡΑΠΤΗ ΕΡΩΤΗΣΗ E-4216/97 υποβολή: Undine-Uta Bloch von Blottnitz (V) προς το Συμβούλιο (22 Iανουαρίου 1998)

Θέμα: Aπαγόρευση παρασυρόμενων απλαδιών - μη υλοποιηθείσα απόφαση του Συμβουλίου- υποχρέωση ενημέρωσης

Στην Επίσημη Εφημερίδα C 367 της 4.12.1997 δημοσιεύονται δύο απαντήσεις του Συμβουλίου στις ερωτήσεις μελών του Ευρωπαϊκού Κοινοβουλίου, για το περιεχόμενο των οποίων θα επιθυμούσα περαιτέρω πληροφορίες. Στην ερώτηση P-1212/97 ((ΕΕ C 367 της 4.12.1997, σελ. 99 )) ζητούνται πληροφορίες σχετικά με ποιά κράτη μέλη αντιτίθενται στο Συμβούλιο στην πρόταση της Επιτροπής για την απαγόρευση των παρασυρόμενων απλαδιών. Για λόγους «απορρήτου των εργασιών του Συμβουλίου» το τελευταίο δεν έδωσε απάντηση.

1. Ερωτώ εκ νέου σχετικά με την στάση κατά την ψηφοφορία των κρατών μελών στο εν λόγω θέμα. Πώς ακριβώς διεξήχθηκε και ποία ακριβώς ήταν η ψηφοφορία στο Συμβούλιο;

Διότι: στην επίσης δημοσιευθείσα απάντηση του Συμβουλίου στην ανωτέρω Επίσημη Εφημερίδα στην ερώτηση Ε-0893/97 ((ΕΕ C 367, της 4.12.1997, σελ.56 )) αναφέρεται, «ότι ήδη έχουν ληφθεί μέτρα, ιδίως όσον αφορά τη δημοσίευση των αποτελεσμάτων ψηφοφοριών και τις εξηγήσεις των ψήφων, την διεξαγωγή δημόσιων συζητήσεων, την πρόσβαση του κοινού στις δηλώσεις και τα πρακτικά καθώς και την πρόσβαση του κοινού στα έγγραφα του Συμβουλίου εν γένει». Επιπρόσθετα λοιπόν στην ανωτέρω ερώτησή μου θα επιθυμούσα να γνωρίζω:

2. Για ποιούς λόγους το Συμβούλιο αφενός μεν υπόσχεται διαφάνεια και δημοσιότητα για να αρνηθεί ταυτόχρονα στην ίδια δημοσίευση (ΕΕ C 367, 4.12.1997) πληροφορίες με την ένδειξη του απορρήτου των εργασιών;

3. Πώς προτίθεται το Συμβούλιο να εξετάσει στο μέλλον τις αποφάσεις του: με διαφάνεια ή χαρακτηρίζοντας αυτές απόρρητες;

Απάντηση (7 Απριλίου 1998)

To Συμβούλιο θα ήθελε να πληροφορήσει το αξιότιμο μέλος του Ευρωπαϊκού Κοινοβουλίου ότι δεν έχει ακόμη εκδώσει καμιά τελική νομοθετική πράξη όσον αφορά την πρόταση της Επιτροπής σχετικά με απαγόρευση των παρασυρόμενων απλαδιών. Κατόπιν τούτου, δεν διεξήχθη ψηφοφορία στο Συμβούλιο για το θέμα αυτό.

Οι διατάξεις που αφορούν τη νομοθετική διαφάνεια στο Συμβούλιο (δημοσίευση των αποτελεσμάτων των ψηφοφοριών, επεξηγήσεις των ψήφων και δηλώσεις στα πρακτικά του Συμβουλίου) αφορούν μόνο την τελική φάση της έκδοσης νομοθετικών πράξεων από το Συμβούλιο. Δεν βρισκόμαστε ακόμη στη φάση αυτή και κατά συνέπεια δεν ισχύουν οι εν λόγω διατάξεις.

Αλλα μέτρα διαφάνειας ως προς την πρόσβαση σε συγκεκριμένα έγγραφα του Συμβουλίου ρυθμίζονται από την απόφαση του Συμβουλίου 93/731/ΕΚ σχετικά με την πρόσβαση του κοινού στα έγγραφα του Συμβουλίου ((ΕΕ L 340, 31.12.93, σελ. 43 )).
ΓΡΑΠΤΗ ΕΡΩΤΗΣΗ E-3663/97 υποβολή: Carlo Ripa di Meana (V) προς την Επιτροπή (19 Νοεμβρίου 1997)

Θέμα: Κατακύρωση δημοπράτησης για τη μελέτη της Νέας Ανατολικής Περιφερειακής Οδού

Σε ερώτηση προς τον δήμαρχο Ρώμης Francesco Rutelli που υπέβαλε η σύμβουλος Adriana Spera, προκύπτει ότι η δημοτική διοίκηση Ρώμης στο πλαίσιο της κατακύρωσης της δημοπρασίας για τη μελέτη της Νέας Ανατολικής Περιφερειακής Οδού στους ιταλικούς σιδηροδρόμους για ποσόν άνω των 6 δισ. λιρεττών, παρεβίασε τις διατάξεις της Οδηγίας 95/50/ΕΟΚ ((ΕΕ L 209 της 24.07.1992, σελ. 1 )) που μεταφέρθηκε στο ιταλικό δίκαιο με το νομοθετικό διάταγμα 157/95. Ο Δήμος Ρώμης ιδιαίτερα κατακύρωσε τον εν λόγω διαγωνισμό με το σύστημα της ανάθεσης χωρίς να προβεί σε διαγωνισμό σε ευρωπαϊκό επίπεδο ξεκινώντας από την λανθασμένη προϋπόθεση ότι ο εν λόγω διαγωνισμός εμπίπτει μεταξύ εκείνων «που αποκλείονται». Δεδομένου ότι τόσο η σύμβουλος Spera όσο και η Usicons (ένωση καταναλωτών) έχουν από καιρό επισημάνει στην Επιτροπή, υπήρξε κάποια παρέμβαση της Επιτροπής και εάν ναι με ποιό αποτέλεσμα.

Έχει περιέλθει τέλος στην αντίληψη της Επιτροπής ότι ο δήμαρχος Ρώμης ανέστειλε την απόφαση κατακύρωσης του διαγωνισμού στους ιταλικούς σιδηροδρόμους κατακυρώνοντάς τον, και πάλι με τοσύστημα της ανάθεσης, στην εταιρία S.T.A., την οποία ελέγχει εξ ολοκλήρου ο Δήμος Ρώμης και ασχολείται με τη ρυμούλκηση των παράνομα σταθμευμένων οχημάτων όχι όμως και με μελέτες και ως εκ τούτου δεν μπορεί να έχει πρόσβαση στην ιδιωτική διαπραγμάτευση ως οργανισμός με αποκλειστικά δικαιώματα όσον αφορά το αντικείμενο του διαγωνισμού.

Απάντηση του κ. Monti εξ ονόματος της Επιτροπής (6 Ιανουαρίου 1998)

Στις 17 Μαρτίου 1997, η Επιτροπή απέστειλε στις ιταλικές αρχές αίτηση για παροχή πληροφοριών στην οποία εξέφραζε την ανησυχία της όσον αφορά το κατά πόσο συμβιβάζεται με το κοινοτικό δίκαιο διαγωνισμός που αναθέτει στην Ferrovie dello Stato S.p.A. τη μελέτη της νέας ανατολικής περιφερειακής οδού. Οι ιταλικές αρχές απάντησαν, στις 2 Οκτωβρίου 1997, διατυπώνοντας τις παρατηρήσεις τους και διαβεβαιώνοντας ότι ήδη μελετούσαν εναλλακτικές λύσεις.

Εν τω μεταξύ, η Επιτροπή ενημερώθηκε ότι, την 1η Αυγούστου 1997, ο δήμος της Ρώμης είχε λάβει νέα απόφαση που καταργούσε την προηγούμενη. Η Επιτροπή, στις 24 Οκτωβρίου 1997, απηύθυνε στις ιταλικές αρχές νέα αίτηση ενημέρωσης με θέμα τη νέα αυτή απόφαση, αναφερόμενη στο γεγονός ότι ο νέος διαγωνισμός που αναθέτει στην εταιρεία SpA τη μελέτη της νέας ανατολικής περιφερειακής οδού εγείρει επίσης επιφυλάξεις σχετικά με το κατά πόσο συμβιβάζεται με την κοινοτική νομοθεσία περί δημοσίων συμβάσεων και ιδιαίτερα με την οδηγία 92/50/ΕΟΚ περί συντονισμού των διαδικασιών σύναψης δημόσιων συμβάσεων υπηρεσιών.
ΓΡΑΠΤΗ ΕΡΩΤΗΣΗ E-3750/97 υποβολή: Roberta Angelilli (NI) προς την Επιτροπή (21 Νοεμβρίου 1997)

Θέμα: Παροχή υπηρεσιών συνδεομένων με τις δραστηριότητες της εταιρείας Alitalia SPA

Αναφορικά με την κοινή απάντηση που έδωσε η Επιτροπή στις ερωτήσεις Ε-1858/97 και Ε-1859/97 ((ΕΕ C 60 της 25.2.1998, σελ. 59.)), θα πρέπει να διευκρινιστεί ότι η παροχή μεταφορικών υπηρεσιών στις οποίες αναφέρεται η απάντηση αφορούν ρητώς το προσωπικό και τα πληρώματα της εταιρίας Alitalia Spa. Κατά συνέπεια, οποιαδήποτε και αν είναι η εταιρεία η οποία συνήψε τις εν λόγω συμβάσεις, είτε πρόκειται για την εταιρεία Aeroporti di Roma Spa είτε για την εταιρεία Alitalia Team Spa, καθίσταται αναγκαίο, για λόγους διαφάνειας των συμφωνιών αυτών, να αποσαφηνισθούν οι σχέσεις μεταξύ της εταιρείας Alitalia Spa και των ανωτέρω εταιρειών. Επιπλέον, παρά τα προβλεπόμενα από το άρθρο 1β) της οδηγίας 92/50/ΕΟΚ ((ΕΕ L 209 της 24.07.1992, σελ. 1.)) και από την αιτιολογική σκέψη 18 της οδηγίας 93/38/ΕΟΚ ((ΕΕ L 109 της 09.08.1993, σελ. 84.)), η Alitalia είναι εταιρεία της οποίας το εταιρικό κεφάλαιο ελέγχεται κατά 90% από την εταιρεία χαρτοφυλακίου του δημοσίου IRI. Παρόλα αυτά, η εταιρεία αυτή μπορεί να συνάπτει συμβάσεις για πολλές δεκάδες δισεκατομμυρίων χωρίς να υπόκειται σε καμία διάταξη που να διέπει τη διαφάνεια, σε αντίθεση με άλλες ανάλογες εταιρίες δημοσίου κεφαλαίου, όπως π.χ. η εταιρία Ferrovie dello Stato Spa (κρατικοί σιδηρόδρομοι). Τούτο συνιστά προφανή ανωμαλία, της οποίας οι αιτίες ειλικρινά διαφεύγουν.

Κατόπιν τούτου ζητείται από την Επιτροπή να πει:

1. Εάν και οι δύο συμβάσεις οι οποίες αναφέρονται στις προαναφερθείσες προηγούμενες ερωτήσεις πρέπει να θεωρηθούν ως συναφθείσες από την εταιρία Alitalia Spa;

2. Το λόγο της ανώμαλης κατάστασης που εξαιρεί την εταιρία Alitalia Spa, της οποίας το εταιρικό κεφάλαιο ανήκει κατά 90% στην εταιρεία χαρτοφυλακίου του δημοσίου IRI, από την εφαρμογή οιασδήποτε ευρωπαϊκής ρύθμισης σχετικά με τις δημόσιες συμβάσεις, με αποτέλεσμα να ζημιώνεται σοβαρά η ορθότητα και η διαφάνεια των συμβάσεων που η εταιρία αυτή συνάπτει.

Απάντηση του κ. Monti εξ ονόματος της Επιτροπής (6 Ιανουαρίου 1998)

1. Στις προηγούμενες γραπτές ερωτήσεις του (Ε-1858/97 και Ε-1859/97), το Αξιότιμο Μέλος ανέφερε ότι οι συμβάσεις για τη μεταφορά επιβατών και πληρώματος είχαν συναφθεί από την Alitalia SpA μέσω του γραφείου της στο αεροδρόμιο του Fiumicino και μέσω της Alitalia team SpA. αντίστοιχα.

2. Το Αξιότιμο Μέλος καλείται να αναφερθεί στην απάντηση που δόθηκε στις δύο προαναφερθείσες γραπτές ερωτήσεις όσον αφορά το πεδίο εφαρμογής των οδηγιών 92/50/ΕΟΚ για το συντονισμό των διαδικασιών σύναψης δημόσιων συμβάσεων υπηρεσιών και 93/38/ΕΟΚ περί συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των τηλεπικοινωνιών.
ΓΡΑΠΤΗ ΕΡΩΤΗΣΗ E-3540/97 υποβολή: Allan Macartney (ARE) προς την Επιτροπή (12 Νοεμβρίου 1997)

Θέμα: ECHO και βοήθεια για τους πρόσφυγες της Δυτικής Σαχάρας

Θα μπορούσε η ECHO να μας πληροφορήσει ακριβώς πόσα (σε απόλυτο ποσό και σε ποσοστό) από τα χρήματα που διατίθενται ως βοήθεια για τους πρόσφυγες της Δυτικής Σαχάρας χρησιμοποιούνται για εκδόσεις, διαφημίσεις και αυτοκόλλητα σήματα;

Απάντηση της κας Bonino εξ ονόματος της Επιτροπής (17 Δεκεμβρίου 1997)

Ο κανονισμός (ΕΚ) αριθ. 1257/96 του Συμβουλίου της 20ής Ιουνίου 1996 σχετικά με την ανθρωπιστική βοήθεια ((ΕΕ L 163 της 2.7.1996. )) προβλέπει «ότι μπορούν να χρηματοδοτούνται οι δαπάνες για την προβολή του κοινοτικού χαρακτήρα της βοήθειας, καθώς και οι δράσεις ευαισθητοποίησης και ενημέρωσης με στόχο την καλύτερη γνώση των προβλημάτων ανθρωπιστικού χαρακτήρα, οι οποίες απευθύνονται ιδίως στην κοινή γνώμη της Ευρώπης αλλά και των τρίτων χωρών στις οποίες η Κοινότητα χρηματοδοτεί σημαντικές ανθρωπιστικές δράσεις».

Λαμβανομένων υπόψη των αρχών αυτών και σύμφωνα με τις οικείες διατάξεις της σύμβασης-πλαισίου εταιρικής σχέσης στον τομέα της ανθρωπιστικής βοήθειας, καθένας από τους εταίρους που συμμετέχει στην εφαρμογή της σύμβασης αυτής καλείται να συμβάλλει στην προβολή των ανθρωπιστικών δράσεων που χρηματοδοτούνται από την Κοινότητα, υπό την προϋπόθεση ότι αυτό δεν θίγει την αποστολή του, τις βασικές αρχές του ή την ασφάλεια του προσωπικού του.

Όσον αφορά τη βοήθεια στους πρόσφυγες της Δυτικής Σαχάρας, ο παρακάτω πίνακας, του οποίου τα στοιχεία εκφράζονται σε ECU, απεικονίζει το ποσό και το ποσοστό των πιστώσεων που χρησιμοποιήθηκαν για σκοπούς προβολής κατά τα έτη 1996 και 1997.

Ανθρωπιστική βοήθεια για τους πρόσφυγες σαχράουι στο Tindouf (Αλγερία).

>TABLE>
ΓΡΑΠΤΗ ΕΡΩΤΗΣΗ E-3221/97 υποβολή: Patricia McKenna (V) προς το Συμβούλιο (15 Οκτωβρίου 1997)

Θέμα: Καταγγελίες για εκτελέσεις με συνοπτικές διαδικασίες στις Φιλιππίνες

Καταγγέλεται ότι στις 4 Σεπτεμβρίου 1997 άνδρες του Δεύτερου Μηχανοκίνητου Τμήματος της Εθνικής Αστυνομίας των Φιλιππίνων εισήλθαν βιαίως στην οικία του 25χρονου Marlon Fernandez στο Barangay, Santo Domingo, τον οποίο υποπτεύονταν ότι ανήκε στην ένοπλη αντιπολιτευτική οργάνωση Εθνικός Λαϊκός Στρατός (ΝΡΑ).

Σε ανακοίνωση που εξέδωσαν αργότερα οι αρχές υποστηρίζεται ότι ο Fernandez σκοτώθηκε στη διάρκεια ένοπλης συμπλοκής με την αστυνομία. Ωστόσο, άλλες πληροφορίες αναφέρουν ότι υπάρχουν μάρτυρες που είδαν αργότερα τον Fernandez στην κατοικία αξιωματούχου της τοπικής διοίκησης του Santo Domingo, δειρόμενο από τους ίδιους αστυνομικούς που εισήλθαν στην οικία του. Οι ίδιες πληροφορίες αναφέρουν ότι πλησίον του χώρου αυτού ακούστηκαν πυροβολισμοί.

Λαμβάνοντας υπόψη τις αντικρουόμενες πληροφορίες γύρω από το θάνατο του Fernandez, προτίθεται το Συμβούλιο να προβεί σε σχετικές παραστάσεις προς τις Φιλιππινέζικες αρχές και να τις καλέσει να διεξαγάγουν μία αμερόληπτη και διεξοδική έρευνα για την διαλεύκανση της υπόθεσης;

Απάντηση (9 Μαρτίου 1998)

To ως άνω θέμα δεν ετέθη υπόψιν του Συμβουλίου.

Κατά γενικό κανόνα, στις σχέσεις του με όλες τις τρίτες χώρες, το Συμβούλιο επιδεικνύει συνεχή μέριμνα για την εφαρμογή των κανόνων που διέπουν το κράτος δικαίου και τον σεβασμό των ανθρωπίνων δικαιωμάτων.
ΓΡΑΠΤΗ ΕΡΩΤΗΣΗ E-3869/97 υποβολή: Roberta Angelilli (NI) προς την Επιτροπή (5 Δεκεμβρίου 1997)

Θέμα: Ανωμαλίες στον μειοδοτικό διαγωνισμό του ιταλικού Υπουργείου Παιδείας

Σε δύο προηγούμενες ερωτήσεις, P-1972/97 ((ΕΕ C 45, 10.2.1998, 132.)) και P-2841/97 ((ΕΕ C 117, 16.4.1998, 76.)), έθεσα στην Επιτροπή μια υπόθεση σχετικά με εικαζόμενες ανωμαλίες στο μειοδοτικό διαγωνισμό για τη μηχανοργάνωση των υπηρεσιών του ιταλικού Υπουργείου Παιδείας. Εκτιμώντας ότι ο διαγωνισμός αυτός έχει ιδιαίτερο ενδιαφέρον τόσο λόγω του ίδιου του ποσού που αφορά όσο και, κυρίως, της σημασίας των υπηρεσιών τις οποίες το Υπουργείο πρέπει να μηχανοργανώσει και λαμβάνοντας υπόψη ότι φαίνεται να έχει ήδη υποβληθεί στην Κοινότητα έκθεση για το θέμα αυτό, ερωτάται η Επιτροπή:

1. έχουν περιέλθει σ'αυτήν πληροφορίες από τις ιταλικές αρχές σχετικά με ενδεχόμενες παραβιάσεις του κοινοτικού δικαίου κατά τη διαδικασία διεξαγωγής του μειοδοτικού διαγωνισμού;

2. η έκθεση στην οποία αναφέρεται η Επιτροπή απαντώντας στις προηγούμενες ερωτήσεις μου περιέχει νέα σημαντικά στοιχεία για τη διευκρίνιση της εν λόγω υπόθεσης; Σε καταφατική περίπτωση:

3. εκ μέρους τίνος και υπό ποια ιδιότητα υποβλήθηκε η εν λόγω έκθεση;

4. μπορεί να με ενημερώσει το συντομότερο για τα αποτελέσματα της έρευνας την οποία ξεκίνησε;

Απάντηση του κ. Monti εξ ονόματος της Επιτροπής (9 Φεβρουαρίου 1998)

1. Οι ιταλικές αρχές απάντησαν στο αίτημα της Επιτροπής για την υποβολή πληροφοριών στις 12 Νοεμβρίου 1997. Βάσει της απάντησής τους προκύπτει ότι η αλλαγή κυριότητας των μετοχών της εταιρείας TSF κατά τη διαδικασία ανάθεσης της δημόσιας σύμβασης για τη μηχανοργάνωση του Υπουργείου Παιδείας δεν είχε επιπτώσεις στην τεχνική ικανότητα του ομίλου επιχειρήσεων στον οποίο ανατέθηκε η σύμβαση. Η Επιτροπή θα καλέσει ωστόσο τις ιταλικές αρχές να προσκομίσουν πρόσθετες πληροφορίες προκειμένου να διευκρινιστεί πλήρως η υπόθεση.

2. Η καταγγελία που έλαβε η Επιτροπή δεν περιελάμβανε ιδιαίτερα σημαντικά στοιχεία για τη διευκρίνιση των πραγματικών περιστατικών.

3. Η Επιτροπή εγγυάται το απόρρητο σε όλους τους καταγγέλοντες.

4. Το Αξιότιμο Μέλος θα ενημερωθεί το συντομότερο δυνατό για τα αποτελέσματα των επόμενων επαφών που θα έχει η Επιτροπή με τις ιταλικές αρχές για τη διευκρίνιση των πραγματικών περιστατικών.